久旱
作者：劉攽
朝代：宋

paragraphs: 山城带嵩高，常候嵩高雲。
雲興似焚柴，雨注如翻盆。
田萊數百里，下澤猶平原。
雖有耕鑿勤，不如霢霂恩。
哀此民生微，所頼芻狗仁。
乃知丘陵外，獨有五岳尊。
今春苦淫霖，宿麥纔廑存。
過夏乃不雨，窮秋氣如燔。
象龍杳無藝，巫鼓空屢奔。
豆苗落爲萁，藜莠乘冬溫。
黔首困粒食，或有茹草根。
賣牛供租賦，不忍聞此言。
此事亦神羞，誰能叫其閽。
登高望連峰，正見朝煙昏。